**Нізоўе Случы** — былы біялагічны заказнік рэспубліканскага значэння, які змяшчаўся ў ніжнім цячэнні ракі Случ для захавання ў натуральным прыродным стане пойменных дубраў пастанаўленнем Савету міністраў БССР № 60 ад 21.02.80. Геаграфічна заказнік знаходзіўся ў Лунінецкім раёне Брэсцкай вобласці. Усходняя частка заказніка знаходзілася ў Жыткавіцкім раёне Гомельскай вобласці. Плошча заказніка складала 3313 га.

З 19 ліпеня 1999 года пастанаўленнем Савета Міністраў № 1105 заказнік быў скасаваны, на яго месцы ўтвораны Рэспубліканскі ландшафтны заказнік «Сярэдняя Прыпяць».

Флора
-----

У працэнтным складзе лясоў заказніка 51 % ад агульнай плошчы складалі дубровы, прычым чыстыя, без прымешак дубровы займалі 18 %, хваёвых лясоў — 21 %. Таксама сустракаліся чорнаальшаннікі, асіннікі, бярэзнікі, ясеневыя і грабавыя лясы, але ўсюды з прымешкам дубу. Такі дрэвавы склад вельмі рэдкі для Беларусі, таму лясы заказніка былі павінны ахоўвацца ад пашкоджанняў і знішчэння. Вышэй па Случы меліся ўчасткі хвойнікаў.

У межах заказніка налічвалі 357 відаў вышэйшых сасудзістых раслін і 45 — мохападобных, у тым ліку *Silene lithuanica*, бераст (*Ulmus suberosa*). З відаў, уключаных у Чырвоную кнігу, сустракаліся гладыёлус чарапіцападобны (*Gladiolus imbricatus*), наперстаўка буйнакветная (*Digitalis grandiflora*), званочак персікалісты (*Campanula persicifolia*), расіца прамежкавая (*Drosera intermedia*), сальвінія плывучая (*Salvinia natans*). Сярод іншых рэдкіх відаў — малачай глянцавіты (*Euphorbia lucida*) (які сустракаецца толькі ў гэтым рэгіёне), *Diantus superbus*, *Scabiosa ochrolenca*, купена шматкветная (*Polygonatum multiflorum*), шлёмнік кап’ялісты (*Scutellaria hastifolia*), дзівасіл вербалісты (*Inula salicina*), васілёк фрыгійскі (*Centaurea phrygia*), асака валасістаплодная (*Carex lasiocarpa*), *Carex buxbaumii*. У дубравах расла разнастайная травяністая расліннасць.

Фаўна
-----

У заказніку былі багата прадстаўлены віды арнітафаўны. У гэтым раёне адзначана каля 250 гняздучых птушак (87 % ад ліку відаў птушак, якія гняздуюць у Беларусі). Сярод іх крыжанка (*Anas platyrhynchos*), чырок-траскунок (*Anas querquedula*), качка шэрая (*Anas strepera*), арлан-белахвост (*Haliaeetus albicilla*).

З 10 відаў чайкавых птушак Беларусі тут сустракалася 8 відаў. У заказніку «Нізоўе Случы» і ў яго бліжэйшых наваколлях адзначалася 10 відаў кулікоў (80 % відавога складу кулікоў Беларусі).

Тут знаходзіцца частка абарыгенаў палескай папуляцыі бабра (*Castor fiber*) і лася (*Alces alces*). Па-ранейшаму захоўваецца высокая колькасць полуводных прамысловых млекакормячых: еўрапейская норка (*Mustela lutreola*), выдра (*Lutra lutra*), бабёр (*Castor fiber*), андатра (*Ondatra zibethicus*). У 1996 годзе біёлагі выявілі ў заказніку прысутнасць янота-паласкуна (*Procyon lotor*), хаця лічылася, што гэты інтрадуцыраваны ў 1954 годзе від поўнасцю знік з тэрыторыі Беларусі.

З рыб сустракаліся сцерлядзь (*Acipenser ruthenus*) і чахонь (*Pelecus cultratus*).

Ахова і значэнне
----------------

Каля 80 % усіх пойменных дуброў Беларусі знаходзілася менавіта тут. Экалагічная роля гэтых дуброў складаецца ў затрымцы моцных наносаў, якія застаюцца тут падчас паводак.

Зноскі
------

1. ↑  Биологический заказник республиканского значения  (руск.)
2. 1 2 3 4 5 6 7  Биологический заказник республиканского значения «Низовье Случи»(недаступная спасылка)  (руск.)
3. 1 2 3  Биологический заказник «Низовье Случи» Архівавана 6 лютага 2015.  (руск.)